RP AVOCACIÓN COMPETENCIAS DA XUNTA DE GOBERNO
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 01/04/2020)

Resultando que no presente expediente están acreditados os seguintes, Primeiro. O 11 de marzo do 2020 a Organización Mundial da Saúde elevou a pandemia internacional a situación de emerxencia de saúde pública ocasionada polo COVID-19. Segundo. O 14 de marzo do 2020 o Goberno de España declarou o estado de alarma a través do Real Decreto 463/2020, de 14 de marzo (BOE nº 67/14 de marzo do 2020), establecendo novas medidas restritivas respecto á circulación e presenza de persoas en vías e espazos públicos. Terceiro. Nas instrucións ditadas o 15 de marzo do 2020 pola FEGAMP, como consecuencia desta situación de emerxencia, recoméndase suspender as sesións periódicas ou ordinarias dos órganos colexiados municipais/provinciais (Xunta de Goberno Local, Pleno da Corporación, Comisións Informativas, Xerencia de urbanismo, etc.), a excepción da Comisión de Seguimento do COVID-19 ou calquera outra que fose preciso celebrar. Cuarto. Na orde de servizo emitida 0 15 de marzo do 2020 e na Resolución Presidencial, de 16 de marzo do 2020, de medidas extraordinarias para a determinación da actividade presencial na Deputación de Pontevedra, se establece a prohibición xenérica de celebración de calquera tipo de concentración ou de reunións de persoal, salvo das derivadas da xestión institucional do COVID-19. Quinto. Por Resolución Presidencial nº 2020002793, de 16 de marzo de 2020, delegáronse con carácter extraordinario as competencias que ostentan as Deputadas e os Deputados Provincias da área de Presidencia no Deputado de Réxime Interior, Economía, Facenda, Novas Tecnoloxías e ORAL, ata en tanto se estenda a situación actual de continxencia fronte ao COVID19. Sexto. Por Resolución Presidencial nº 2020002830, de data 18 de marzo do 2020, se acordou a non celebración das sesións ordinarias da Xunta de Goberno da Deputación Provincial de Pontevedra, co fin de protexer a seguridade e saúde de traballadoras e traballadores e da cidadanía e conter a progresión da enfermidade. Sétimo. Non obstante o anterior, o feito que durante esta situación non se poidan celebrar Xuntas de Goberno non pode implicar a paralización da administración provincial, que ten como principal obxectivo dar soporte á cidadanía e ás entidades locais da provincia durante a crise provocada polo COVID-19. Así mesmo, en sintonía co anterior, outra das prioridades absolutas do equipo de goberno da Deputación de Pontevedra radica en protexer e dar soporte ao tecido produtivo e social para minimizar o impacto económico que esta crise sanitaria está a producir en toda a provincia, adoptando ao respecto diferentes medidas tendentes a axilizar ao máximo o pago aos distintos provedores. Oitavo. Nestas circunstancias, ao obxecto de garantir a xestión ordinaria dos servizos e, na medida do posible, o normal funcionamento da Deputación de Pontevedra, considerase necesario que pola Presidencia se recuperen parte das competencias delegadas no seu día na Xunta de Goberno para delegalas transitoriamente no Deputado Delegado de Réxime Interior, Economía, Facenda, Novas Tecnoloxías e ORAL, co fin de centralizar ao máximo a toma de decisións e garantir a eficacia e eficiencia das resolucións que se poidan adoptar nos diferentes ámbitos que son competencia da Deputación de Pontevedra. Considerando que ao presente expediente lle son de aplicación os seguintes, Primeiro. O artigo 10 da Lei 40/2015, de 1 de outubro, do Réxime Xurídico do Sector Público, establece que nos supostos de delegación de competencias en órganos non dependentes xerarquicamente, o coñecemento dun asunto poderá ser avocado unicamente polo órgano delegante. En todo caso, a avocación realizarase mediante acordo motivado que deberá ser notificado aos interesados no procedemento, se os houber, con anterioridade ou simultaneamente á resolución final que se dite. Contra o acordo de avocación non caberá recurso, aínda que poderá impugnarse no que, no seu caso, interpóñase contra a resolución do procedemento. Segundo. O artigo 116 do Real Decreto 2568/1986, de 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais, establece que o órgano delegante poderá avocar en calquera momento a competencia delegada con arranxo á lexislación vixente sobre procedemento administrativo común. Terceiro. Conforme ao disposto no artigo 35 da Lei 7/1985, de 2 de abril, Reguladora das Bases de Réxime Local, e no artigo 63 do Real Decreto 2568/1986, de 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais, a Presidenta pode delegar o exercicio de determinadas atribucións nos membros da Xunta de Goberno, sen prexuízo das delegacións especiais que para labores específicos poida realizar en favor de calquera Deputados/as, aínda que non pertencesen a aquela Xunta. As delegacións xenéricas referiranse a unha ou varias áreas ou materias determinadas, e poderán abarcar tanto a facultade de dirixir os servizos correspondentes como a de xestionalos en xeral, incluída a facultade de resolver mediante actos administrativos que afecten a terceiros. Así mesmo a Presidenta poderá efectuar delegacións especiais en calquera Deputado/a para a dirección e xestión de asuntos determinados incluídos nas citadas áreas. Á vista dos antecedentes de feito mencionados e os fundamentos xurídicos expostos, Primeiro. Avocar con carácter extraordinario as competencias delegadas na Xunta de Goberno en relación aos expedientes de validación e recoñecementos extraxudiciais de crédito nos termos reflectidos na base nº 17 das de Execución do Orzamento do ano 2020 polos motivos expostos. Segundo. Delegar as citadas competencias no Deputado Delegado de Réxime Interior, Economía, Facenda, Novas Tecnoloxías e ORAL, D. Eddy Antonio Buturuga Languidey, ata en tanto se estenda a situación actual de continxencia fronte ao COVID19. Terceiro. A partir da finalización do citado período as competencias delegadas volverá a ostentalas a Xunta de Goberno. Cuarto. Esta Resolución producirá efectos desde o 27 de marzo do 2020, sen prexuízo da súa íntegra publicación no BOPPO e na páxina web. Quinto. Dar conta da presente Resolución ao Pleno da Deputación na primeira sesión que celebre, de conformidade co establecido nos artigos 62 e 64 do Real Decreto 2568/1986, de 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais. Asinada dixitalmente na data que figura á marxe.